**KOMUNALNI CENTAR IVANIĆ-GRAD d.o.o.**

**IVANIĆ-GRAD, Moslavačka 13**

**UPRAVA DRUŠTVA**

Ivanić-Grad, 04.01.2019.

Temeljem članka 30. Zakona o komunalnom gospodarstvu (NN br. 68/18), te suglasnosti Gradskog vijeća Grada Ivanić-Grada (odluka br. \_\_\_\_\_\_\_\_\_\_\_\_\_), trgovačko društvo Komunalni centar Ivanić-Grad d.o.o. iz Ivanić-Grada, Moslavačka 13, kao isporučitelj komunalne usluge javnih tržnica na malo, dana \_\_\_\_\_\_\_\_\_\_\_ donosi

**OPĆE UVJETE ISPORUKE,**

**USLUGE JAVNE TRŽNICE NA MALO U IVANIĆ-GRADU**

**I. OPĆE ODREDBE**

Članak 1.

Ovim se Općim uvjetima isporuke komunalne uslužne djelatnosti uređuju uvjeti pružanja odnosno korištenja komunalne usluge na gradskoj tržnici Ivanić-Grad, međusobna prava i obveze isporučitelja i korisnika komunalne usluge, način mjerenja, obračuna i plaćanja isporučene komunalne usluge.

Članak 2.

Pored općenitih odredbi iz članka 1. ovih Općih uvjeta, trgovačko društvo Komunalni centar Ivanić-Grad d.o.o. koje upravlja gradskom tržnicom Ivanić-Grad podrobnije će regulirati sljedeće:

* uvjete pod kojima se obavlja promet roba na tržnici,
* pravila ponašanja korisnika usluga na tržnici, prodavača, potrošača i zaposlenika,
* radno vrijeme, način rada i poslovanja na tržnicama, te uvjeti korištenja tržnih usluga,
* prodajna mjesta, tehnička sredstva i uređaji,
* poslovno-prodajni, skladišni i rashladni prostor,
* naknade za korištenje prodajnih mjesta i pružanje usluga na tržnici,
* uređivanje i održavanje objekata i opreme na prostoru tržnice,
* zdravstveno-tehničke mjere i nadzor,
* organiziranje prigodnih prodaja,
* drugi odnosi u svezi s radom, redom i poslovanjem na tržnici.

Članak 3.

Promet poljoprivrednih i drugih proizvoda na gradskoj tržnici na malo je slobodan, a obavlja se na način kako je određeno ovim Općim uvjetima.

Članak 4.

Općim uvjetima isporuke usluga uređuje se promet na sljedećim tržnicama:

* Gradska tržnica, Maznica 7, Ivanić-Grad,
* Povremeni sajam, Omladinska ulica, na parkiralištu kod Sportskog parka „Zelenjak“.

Trgovačko društvo Komunalni centar Ivanić-Grad d.o.o., može organizirati i druge tržnice na drugim za to prikladnim mjestima na području Grada Ivanić-Grada, uz prethodno odobrenje nadležnog tijela. U tom slučaju odredbe ovih Općih uvjeta odnose se i na te druge tržnice.

Članak 5.

Rad Gradske tržnice Ivanić-Grad obuhvaća pružanje sljedećih usluga:

* davanje na korištenje prodajnih mjesta na tržnici,
* davanje na korištenje tehničkih sredstava i uređaja potrebnih pri obavljanju prometa robom,
* davanje u zakup poslovnih prostora izgrađenih u sklopu tržnice, te kioska uz objekt tržnice,
* davanje na korištenje štandova i kućica,
* davanje na korištenje skladišnog prostora,
* obavljanje i drugih poslova vezanih za promet na tržnicama.

Trgovačko društvo Komunalni centar Ivanić-Grad d.o.o. dužan je osigurati potrebne tehničke i higijensko sanitarne uvjete za korištenje tržnih prostora.

Članak 6.

Gradska tržnica Ivanić-Grad je organizirani i uređen prodajni objekt, a obuhvaća otvorene, natkrivene i zatvorene prostore u kojima se prema unaprijed određenim pravilima i uz naplatu osiguravaju propisani tehnički, sanitarno-higijenski, zdravstveni i drugi uvjeti za obavljanje izravne prodaje poljoprivredno prehrambenih proizvoda, odnosno obavljanja djelatnosti trgovine na malo i uslužnih djelatnosti za neodređeni broj fizičkih ili pravnih osoba u skladu s pozitivnim propisima i ovim Općim uvjetima isporuke.

Povremeni sajam je uređen otvoreni prostor na kojem se prema unaprijed određenim pravilima i uz naplatu organizira prodaja neprehrambenih roba na malo.

Budući da povremeni sajam nije tržnica za prodaju poljoprivredno-prehrambene robe tako Komunalni centar Ivanić-Grad d.o.o. nije obavezan osigurati minimalno tehničke uvjete, nego ih osigurava svaki pojedinačni prodavatelj zasebno

.

Članak 7.

Na gradskoj tržnici Ivanić-Grad mogu se prodavati poljoprivredno-prehrambeni i drugi proizvodi i roba čiji je promet Zakonom i drugim propisima dozvoljen:

* voće i povrće,
* žitarice, kruh i pekarski proizvodi,
* mliječni proizvodi,
* meso i mesni proizvodi,
* jaja,
* med,
* jestivo ulje,
* uzgojene i samonikle jestive gljive,
* namirnice u originalnom pakiranju,
* samoniklo bilje,
* morska i slatkovodna riba, rakovi i školjke,
* cvijeće i rasada,
* proizvodi za kućanstvo izrađeni od pruća, slame, drveta,
* suveniri,
* svijeće, proizvodi od keramike, stakla i kože,
* odjevni predmeti i obuća.

Članak 8.

Svježe voće i povrće, meso i mesne prerađevine, pasterizirano ili sterilizirano mlijeko u izvornom pakiranju, mliječne prerađevine i svi drugi prehrambeni proizvodi moraju se prodavati, čuvati i uskladištavati na način kojim se osigurava čuvanje kakvoće i higijenske ispravnosti namirnica.

Roba izložena u izložbeno-prodajnom prostoru mora biti uredno razvrstana i pregledno posložena.

Roba u originalnoj ambalaži mora biti izložena tako da se lako može utvrditi o kakvoj se vrsti robe radi.

Prehrambeni proizvodi namijenjeni prodaji moraju udovoljavati sanitarnim i veterinarskim uvjetima propisanim zakonom i drugim propisima.

Higijenski neispravni i zdravlju škodljivi prehrambeni proizvodi ne smiju se prodavati niti pohranjivati na tržnici.

Članak 9.

Roba izložena za prodaju mora imati vidljivo istaknutu cijenu, a tvornički ili proizvođački pakovani proizvodi i potpunu deklaraciju.

Članak 10.

Roba se mora prodavati samo na za to određenim prodajnim mjestima, prema utvrđenom rasporedu i namjeni prostora.

Roba se mora prodavati sa stola, štanda, vitrine, kioska ili sl.

Nije dozvoljena prodaja robe na tlu ili na drugom mjestu koji nije predviđen za tu svrhu.

Nije dozvoljeno montiranje nikakvih naprava kojima se proširuje ili povećava kapacitet prodajnog mjesta.

Članak 11.

Poljoprivredno-prehrambeni i drugi proizvodi moraju, prije izlaganja prodaji, biti pripremljeni i uredno sortirani.

Članak 12.

Svaki prodavač šumskih gljiva mora posjedovati iskaznicu komercijalnog sakupljača gljiva koja mora biti istaknuta na prodajnom mjestu. Uz svaku gljivu mora biti istaknut njen naziv.

Članak 13.

Uprava društva ne smije dopustiti ili na bilo koji drugi način omogućiti da se na tržnici prodaje roba koja nije dozvoljena da se prodaje na tržnicama.

Članak 14.

Pravo obavljanja prometa roba na malo i pravo korištenja usluga na javnim tržnicama imaju, pod jednakim uvjetima, sve fizičke i pravne osobe ako udovoljavaju odredbama Zakona, drugim pozitivnim propisima i ovim Općim uvjetima isporuke.

Članak 15.

Radno vrijeme Gradske tržnice Ivanić-Grad je svakim danom od 07,00-15,00 sati izuzev nedjeljom, blagdanom i državnim praznikom.

Radno vrijeme povremenog sajma je samo subotom od 07,00 – 14,00 sati.

Prema nastaloj potrebi Komunalni centar Ivanić-Grad d.o.o. može odlukom promijeniti radno vrijeme.

Komunalni centar Ivanić-Grad d.o.o. može iz opravdanih razloga zabraniti rad tržnice ili privremenog sajma, o čemu će korisnike usluga pravovremeno obavijestiti.

Članak 16.

Najkasnije pola sata prije isteka radnog vremena tržnice prodavači su dužni započeti sa pripremama radi napuštanja svojih prodajnih mjesta, pospremiti neprodanu robu, očistiti prostor od ambalaže i otpada. Prodavači su obavezni napustiti prodajni prostor najkasnije neposredno po završetku radnog vremena.

Članak 17.

Vrijeme dostave robe na Gradsku tržnicu Ivanić-Grad kao i odvoz neprodane robe reguliran je automatskom rampom za ograničenje prometa. U dozvoljeno vrijeme rampa je podignuta i dozvoljen je slobodan ulazak i izlazak s tržnice. U ostalo vrijeme na prostor tržnice mogu automobilom pristupiti samo stanari kojima je ovo jedini pristupni put i vozila kojima pristup odobri tržni redar tržnice.

Članak 18.

Promet robe na tržnici odvija se u skladu sa zakonom, drugim propisima, odlukama nadležnih tijela, Općim uvjetima isporuke i dobrim poslovnim običajima.

Članak 19.

Način i uvjeti pod kojima će se izdavati na korištenje prodajna mjesta, poslovni prostori, tehnička sredstva i uređaji, skladišni i rashladni prostori propisuje Uprava Društva.

Članak 20.

Roba na tržnici izložena prodaji može se prodavati samo na malo potrošačima za njihove vlastite potrebe. Preprodaja roba na tržnici na malo nije dozvoljena.

Članak 21.

Promet robe na tržnici može se obavljati samo na određenim i označenim mjestima u natkrivenom djelu i van natkrivenog djela na za to označenim mjestima. Nije dozvoljeno samovoljno postavljanje i premještanje stolova, štandova i kućica.

Članak 22.

Količina robe izložene prodaji na otvorenim prodajnim mjestima ne može biti veća od kapaciteta prodajnog mjesta za jednodnevnu prodaju.

Neprodana roba u pravilu se mora ukloniti s prodajnog mjesta nakon zatvaranja tržnice. Za opremu ili robu ostavljenu na prodajnom mjestu Komunalni centar Ivanić-Grad d.o.o. ne odgovara.

Članak 23.

Za obavljanje prometa robe na malo i pružanje usluga na Gradskoj tržnici Ivanić-Grad moraju biti ispunjeni svi propisani minimalno-tehnički uvjeti korištenja poslovno-prodajnog prostora, uređaja i opreme sa svrhom osiguranja ispravnosti i kakvoće roba stavljenih u prodaju.

Članak 24.

Komunalni centar Ivanić-Grad d.o.o. pruža usluge davanja na korištenje tržnog prostora -prodajnog mjesta koje može biti:

- otvoreni za prodaju sa štandova van tržnice,

- natkriveni za prodaju sa stolova i rashladnih vitrina.

Članak 25.

Prodajna mjesta, njihova namjena, raspored i način korištenja određuje se prema planu rasporeda i korištenja.

Plan rasporeda i način korištenja utvrđuje Uprava društva.

Članak 26.

Izdavanjem fiskalnog računa Korisniku komunalne usluge smatra se kako je zaključen Ugovor o pružanju komunalne usluge na Gradskoj tržnici.

Na računu se navodi količina i vrsta komunalne usluge.

Članak 27.

Korisnik ugovornog poslovnog prostora ili prodajnog mjesta ne može taj prostor ustupiti drugoj osobi na stalnu, privremenu ili zajedničku upotrebu, niti vršiti bilo kakve preinake ili adaptacije bez suglasnosti Komunalnog centra Ivanić-Grad d.o.o.

Članak 28.

Prodajna mjesta mogu se unaprijed rezervirati. Rezervirati se mogu prodajna mjesta (klupe) na Gradskoj tržnici i to najviše do mjesec dana odnosno od trenutka rezervacije pa do kraja tekućeg mjeseca. Rezervacija se plaća temeljem važećeg cjenika usluga. Rezervacija se ugovara na način kako je opisano u članku 26. ovih Općih uvjeta.

Članak 29.

Na povremenom sajmu rezervacija prodajnih mjesta ugovara se za period od godinu dana odnosno od ugovaranja rezervacije pa do kraja godine, te se sa korisnicima usluga rezervacija ugovara pisanim putem. Ista se provodi i ugovara sukladno Odluci društva, a naplaćuje sukladno važećem cjeniku usluga.

Članak 30.

Komunalni centar Ivanić-Grad d.o.o. može organizirati i prigodne (sezonske) prodaje. Za svaku prigodnu (sezonsku) prodaju uprava društva donijet će pojedinačnu Odluku o načinu provedbe, organizaciji i trajanju prigodne (sezonske) prodaje.

Članak 31.

Ako na rezervirano prodajno mjesto korisnik ne dođe najkasnije sat i pol od početka radnog vremena tržnice, prodajno mjesto za taj dan može se dati na korištenje drugom korisniku.

Članak 32.

Zakupnina se plaća mjesečno unaprijed.

U slučaju neurednog plaćanja zakupnine i tržnih naknada Uprave Društva će otkazati daljnje korištenje tržnog prostora.

Članak 33.

Za neplaćenu dnevnu tržnu uslugu odgovorni zastupnik Društva izdaje račun koju je korisnik dužan čuvati i na zahtjev kontrolora naplate na tržnici istu i pokazati. Ako se tijekom kontrole korisnik zateče bez potvrde ili je zauzeo veći prostor od plaćenog, plaća peterostruku naknadu za zauzeti prodajni prostor.

Članak 34.

Korisnici tržnog prostora obavezni su na svojim prodajnim mjestima istaknuti tvrtku na način dogovoren s tržnim redarom.

Članak 35.

Prodavači su dužni vagati, odnosno mjeriti robu mjernim jedinicama i mjerama koje su propisane za mjerenje odgovarajuće robe.

Vage i mjerne jedinice moraju biti baždarene i postavljene tako da kupac može nesmetano kontrolirati mjerenje odnosno vaganje robe.

Članak 36.

Trgovac je obavezan prije početka prodaje robu sortirati po grupama i izložiti za prodaju. Na svakoj vrsti izložene robe trgovac je obavezan istaknuti čitko ispisanu cijenu i druge podatke o robi sukladno važećim pozitivnim propisima.

Članak 37.

Korisnici prodajnih mjesta se prilikom prodaje mogu služiti tehničkim sredstvima i uređajima (vage, utezi, suncobrani, ručna kolica) koja im na korištenje daje Društvo u pravilu samo na jedan dan uz obavezu plaćanja određenih naknada.

Članak 38.

Naknade za korištenje tehničkih sredstava i uređaja korisnici usluga su dužni platiti odmah prilikom preuzimanja na poslugu.

Članak 39.

Tehnička sredstva i uređaji, izdani na korištenje, moraju se održavati u ispravnom i uporabnom stanju za što odgovara Društvo.

Korisnik koji ošteti ili zadrži iznajmljeno tehničko sredstvo i uređaj, dužan je štetu odmah nadoknaditi.

Članak 40.

Na tržnicama se mogu prodavati samo zdravstveno ispravni i za ljudsku upotrebu neškodljivi proizvodi. Proizvodi koji podliježu zdravstvenom nadzoru mogu se prodavati samo nakon pregleda i uz žig ili potvrdu o obavljenom pregledu.

Članak 41.

Tehnička sredstva i uređaji, ambalaža i posude u kojima se drži roba izložena prodaji, moraju biti čisti, uredni i tehnički ispravni.

Članak 42.

Meso, mesni proizvodi, riba i školjke, mliječni proizvodi, med, sve vrste ukiseljenog povrća, proizvodi od tijesta koji su izloženi prodaji moraju biti zaštićeni od zagađivanja.

Članak 43.

Za umatanje i zaštitu prehrambenih proizvoda mogu se koristiti samo čisti bijeli papir, papirnate i plastične vrećice, plastične i aluminijske folije.

Članak 44.

Korisnici tržnog prostora dužni su održavati red i čistoću na prodajnim mjestima koje koriste. Tijekom prodaje i skladištenja živežnih namirnica dužni su sve otpatke i nepovratnu ambalažu odlagati u posude ili vrećice za smeće, te odnositi na za to određena mjesta radi odvoza.

Odlaganje ili razbacivanje otpadaka na tlo je zabranjeno.

Za vrijeme rada prodavači moraju biti uredni i čisto odjeveni, te moraju ispunjavati uvjete propisane sanitarnim i higijenskim propisima.

Članak 45.

Zaposlenici Društva koji rade na pružanju usluga dužni su odmah obavijesti nadležna tijela ako na tržnicama zapaze osobe neprimjerenog i nedostojnog vladanja ili izazivače nereda, kao i osobe koje ugrožavaju sigurnost korisnika usluga te osobe na kojima su očiti znakovi zaraznih bolesti.

Članak 46.

Radi održavanja reda i čistoće na tržnim prostorima Komunalni centar Ivanić-Grad d.o.o. je dužan:

* dnevno čistiti prodajne i druge površine koje korisnici zajednički upotrebljavaju, te smeće odlagati u za to predviđene spremnike,
* postavljati na otvorenim tržnim prostorima kante za odlaganje otpadaka, kao i postavljanje stolova za prodaju,
* dnevno čistiti sanitarni prostor,
* svakodnevno na vrijeme otvoriti i zatvoriti tržnicu,
* pravovremeno provoditi mjere propisane Programom mjera DDD na Gradskoj tržnici Ivanić-Grad,
* ugovoriti veterinarski nadzor na Gradskoj tržnici Ivanić-Grad

Članak 47.

Sanitarno-higijenski uređaji, toaleti i drugi javni objekti moraju biti otvoreni na tržnicama tijekom rada.

Društvo je obavezno osigurati ispravnost rada i održavanje čistoće sanitarno-higijenskih prostorija, uređaja i opreme.

Članak 48.

Za održavanje reda, čistoće, protupožarne zaštite, zaštite na radu i ispravnosti tehničkih uređaja, opreme i sredstava za rad unutar poslovno-prodajnih prostora koje samostalno koriste, odgovorni su korisnici usluga.

Članak 49.

Kako bi se nesmetano obavljao rad i poslovanje, održavao red i stega, svi sudionici u prometu robe na malo na tržnicama dužni su se pridržavati zakona, drugih propisa i ovih Općih uvjeta isporuke.

Članak 50.

Zaposlenici Društva dužni su se ponašati u skladu s Općim uvjetima isporuke i drugim aktima Društva, a osobito:

* kod korisnika usluga zakupaca i kupaca potrošača održavati red i stegu na tržnicama,
* kod korisnika uklanjati i upozoravati na uočene nepravilnosti i nedostatke u njihovom radu, poslovanju i ponašanju,
* s inspekcijskim službama i drugim tijelima surađivati u sprečavanju prodaje prehrambenih proizvoda kojima promet nije dozvoljen, jer nemaju utvrđeno podrijetlo i zdravstvenu ispravnost, higijenski nisu ispravne i u promet nisu stavljeni prema propisanim uvjetima, nisu deklarirani, prekupljeni su i sl., te ih s prodajnog prostora uklanjati na posebno određeno mjesto.

Za vrijeme radnog vremena tržnica stalno treba biti na usluzi svim korisnicima.

Članak 51.

Korisnici tržnih usluga dužni su se ponašati tako da ne remete rad i red na tržnicama i drugim poslovno-prodajnim prostorima na tržnicama, a osobito:

* pridržavati se ovih Općih uvjeta isporuke i drugih propisa kojima se utvrđuju promet roba, javni red i mir i ponašanje na javnim mjestima,
* dopremiti robu, ako se radi o većim količinama, do početka rada vremena tržnica, odnosno u točno propisano vrijeme,
* na poslovno-prodajnom mjestu vidljivo na ploči ispisati natpis tvrtke (sve ploče moraju biti jednake izgledom, podacima i tipom slova),
* na svakoj robi izloženoj prodaji jasno i vidljivo istaknuti cijenu i oznaku mjere i količine,
* robu izloženu prodaji složiti uredno i pregledno tako da ne zaklanja vidik robi susjednog prodajnog mjesta,
* prodanu robu kupcu uredno zamotati,
* tijekom rada pristojno se ophoditi s potrošačima, drugim sudionicima u prodaji i djelatnicima Društva,
* robu prodavati samo na iznajmljenom prodajnom mjestu,
* zabranjeno je vikanje, dozivanje, napastovanje kupaca i prisiljavanje na kupnju,
* prigodom napuštanja prodajnog mjesta ili nakon isteka radnog vremena na tržnici, ukloniti neprodane proizvode.

Članak 52.

Potrošač svojim ponašanjem ne smije narušavati rad i red na javnim tržnicama na malo.

Nakon isteka radnog vremena dužni su napustiti prostor zgrade tržnice.

U svim slučajevima nepoštivanja Općih uvjeta isporuke, Društvo može otkazati pružanje tržnih usluga, a protiv prekršitelja podnijeti prijavu nadležnim tijelima.

Članak 53.

Opći uvjeti objavljuju se u Službenom glasniku Grada Ivanić-Grada, na mrežnim stranicama Grada [www.ivanić-grad.hr](http://www.ivanić-grad.hr), na oglasnoj ploči i mrežnim stranicama isporučitelja komunalne usluge Komunalnog centra Ivanić-Grad d.o.o., [www.kcig.hr](http://www.kcig.hr).

Komunalni centar Ivanić-Grad d.o.o.

Direktor:

Mario Mikulić, ing. građ.